Коми Республикаса Юралысь Вячеслав Гайзер участвуйтiс «Изьватас» регионкостса öтйöза öтмунöмлöн VII съездын.

 Вячеслав Гайзер чолöмалiс съезд вылö воысьясöс öтйöза öтмунöмлы 20 во тырöмöн да тöдчöдiс, мый «Изьватас» кывкутö изьватаслысь национально-культурнöй, социальнöй да экономическöй интересъяс видзöм вöсна.

«Изьватас вермис миян кадöдз видзны ассьыс материальнöй да духовнöй культуралысь вöвлытöмторъяс, кöнi öтлаасьöны уджалан да бытöвöй традицияяс, йöзкостса прöмысел да искусство, пöль-пöчлöн духовнöй кольöмтор, да топыда йитчö миян республикаса уна сикас войтыркöд.

Регионса Юралысь висьталiс, мый локтан кадö примитасны «Кöр видзöм йылысь» оланпас. «Тöда, мый сiйö сетас бурджык условиеяс кöр видзысь овмöсъяслы да кутас видзны республикалöн войвывса войтырлысь традиционнöй оланног. Кöр видзысьяс вермасны босьтны государствосянь отсöг, гарантияяс да компенсацияяс, лоö урчитöма да ладмöдöма вöр-ваöн вöдитчöм кузя юалöмъяс», - пасйис Коми Республикаса Юралысь.

«Йöзкотыр вермас решитны паськыд национальнöй могъяс сэки, кор сылöн эм бурö кутчысян нырвизьяс, кор пыдди пуктöны чужан кыв да аслыспöлöс культура, пöль-пöчлысь кольöмторъяс да история», - пасйис В.Гайзер да эскöдiс, мый изьватас водзö кутас корсьны колана могъяс збыльмöдöм вылö выль решениеяс.

 Республикаса Юралысь сетiс «Изьватас» регионкостса öтйöза öтмунöмöн юрнуöдысь Валентина Ануфриевалы «Коми Республика водзын заслугаясысь» отличие пас. Сiдзжö Вячеслав Гайзер сетiс Коми Республикаса почёт грамотаяс Эмилия Братенковалы да Надежда Хозяиновалы, Изьва шöр школаса да Мокчой школаса велöдысьяслы.